Yön sudet

Tausta

Alexandr Zaldostanov syntyi vuonna 1963 Ukrainassa, Neuvostoliitossa.  
Vuonna 1983 Moskovassa alkoi nuorisoliikehdintä, joka 
järjesti luvattomia rock-konsertteja. Nuorisoryhmä protestoi mm. pukeutumisellaan vallitsevia oloja vastaan. Miliisi, KGB, skinheadit jne. vieroksuivat jengiä. Yön sudet syntyi tästä. Zaldostanov opiskeli hammaslääketiedettä ja toimi ravintolan portsarina Berliinissä. Siellä hän tutustui Helvetin Enkeleihin. Moottoripyörät ilmestyivät nuorisojengille vuonna 1985. Zaldostanov perusti oman kerhonsa Venäjälle vuonna 1989. Vuonna 1991 Yön sudet puolustivat Venäjän parlamenttia vallankaappaukselta. Hammaslääkäriksi ja kasvokirurgiksi opiskellut Zaldostanov jätti lääkärinuran. Hän ryhtyi jengin johtajaksi  ja ravintolayrittäjäksi. Yön susien Sexton-baari ei suostunut maksamaan mafialle olemassaolostaan. Niinpä yön sudet  joutui moniin yhteenottoihin. Kerho selviytyi voittajana.  Yön susista on tehty suomalainen dokumenttielokuva vuonna 1993.

Aate

Kerhon johto julistaa venäläiseen perinteeseen nojaavaa kansallismielistä sanomaa ja tukee Venäjän nykyistä hallitusta. Se pyrkii estämään länsimielisen vallankumouksen Venäjällä. Yön sudet ihailee Stalinia ja  kannattaa ortodoksista kirkkoa. Kerho vastustaa läntistä aatemaailmaa ja varsinkin seksuaalivähemmistöjä. Yön sudet eivät usko länsityyliseen demokratiaan. Homoseksuaalit ja feministit eivät pääse kerhon jäseniksi. Jäsenen on myös oltava kiinnostunut moottoripyörillä ajosta, ja muiden kerholaisten ystävä.

Toiminta

Zaldostanovin mukaan kerho ei harrasta minkäänlaista rikollista toimintaa. Yön sudet ajavat yleensä Harley-Davidson-pyörillä. heillä on Moskovassa  Motokeskus, jossa on erilaisia mielikuvituksellisia koneita ja laitteita. He osallistuvat kilpa-ajoihin Wolf Racing-joukkueella. Yön sudet järjestää rock-konsertteja ja ylläpitää rock-klubeja. Kerho harjoittaa muun muassa kokoontumisajoja ja motoristishow'ta, esimerkiksi Stalingradin motin 70-vuosipäivänä, ja toimintaa myös lapsille. Vuonna 2013 Venäjän valtio myönsi kerholle tukea joulujuhlien järjestämiseksi orpolapsille. Kerho on saanut useita valtiollisia palkintoja mm. sen harjoittamasta isänmaallisesta kasvatuksesta. Kerholla on alaosastoja useissa Venäjän kaupungeissa sekä ainakin Ukrainassa, Valko-Venäjällä, Latviassa, Bulgariassa, Pohjois-Makedoniassa, Serbiassa ja Romaniassa. Kun Yön sudet perustivat päämajansa Slovakiaan, maan presidentin mukaan se
oli "vakava turvallisuusriski". Ilmakuvassa näkyy päämajassa olevia panssaroituja ajoneuvoja.

Yön sudet ja Kreml

Yön sudet ovat hallintoa tukeva vasta-vastaliike, jollaiset ovat suosittuja Venäjällä.  Kreml tukee järjestöä rahallisesti. Yön susilla on läheiset yhteydet presidentti Putiniin ja patriarkka Kirilliin. Venäjän presidentti Vladimir Putin on tavannut kerhon johtajan ja osallistunut sen tapahtumiin. On epäilty, että tämän yhteistyön takia presidentti olisi joutunut Suomen keskusrikospoliisin mustalle listalle, mistä aiheutui julkisuudessa kohu. Putin esiintyi ensi kertaa kerhon kanssa vuonna 2009.

Poliittista aktivismia

Tshetshenian presidentti Ramzan Kadyrov liittyi kerhoon vuonna 2014. Yön sudet alkoivat toimia Krimillä jo vuonna 2009 pyrkien liittämään sen Venäjään.  Kerho oli mukana Krimin valtauksessa ja Itä-Ukrainan sodassa venäläisten puolella.
Suomi päästi vuonna 2015 Yön susia kulkemaan lävitseen, kun nämä osallistuivat Euroopassa Toisen maailmansodan lopun muistelutilaisuuksiin.  Yön sudet kiitti tästä Suomea. Puola sen sijaan kielsi Yön susien tulon ja läpikulun.
Vuonna 2015 Yön sudet olivat mukana perustamassa Anti-Maidan-liikettä.

Yön Sudet Suomessa

Yön sudet on levinnyt nimellä Russian Motorcyclists International  (RMI) muun muassa Suomeen, jossa toimijoita arvellaan olevan kymmenkunta alkuvuodesta 2019.
Järjestön johtaja "Kirurgi" uhkasi Suomen poliisia oikeudella.  Supo ja KRP on antanut hänen mielestään ilman syytä ymmärtää Yön susien kytkeytyvän järjestäytyneeseen rikollisuuteen. Mutta järjestäytyneessä rikollisuutta koskeneessa yleisessä tiedotustilaisuudessa poliisi mainitsi Yön susien olevan mielenkiintoinen ainoastaan tiedustelumielessä ja ilmiönä, ei rikollisjärjestönä niin kuin monet muut liivijengit. Yön sudet on KRP:n mukaan ottanut yhteyksiä Helvetin Enkeleihin, mutta ei ole tehnyt rikoksia Suomessa.

Kritiikkiä

Yön sudet on monesti riidoissa muiden motoristien kanssa. Aseellinen yhteenotto oli vuonna 2012 epäpoliittisen "Kolme tietä"-moottoripyöräkerhon kanssa. Yön sudet yritti savustaa Bandidosin ja Helvetin Enkelit Venäjältä vetoamalla viranomaisiin. Venäjän syyttäjälaitos ei suostunut kieltämään näitä amerikkalaisperäisiä kerhoja. Niinpä jotkut Venäjän moottoripyöräjengit katsovat Zaldostanovin myyneen kerhonsa Kremlin sätkynukeksi.  Yön sudet tuomitsi kovin sanoin Frederikin pilkkalaulun "Yön sudet"; laulaja taas itse moittii Yleä suomettumisesta.